Fins al compliment del termini de durada de tres-cents seixanta-cinc dies dels processos d'incapacitat temporal, l'Institut Nacional de la Seguretat Social ha d'exercir, a través dels inspectors mèdics adscrits a l'entitat esmentada, les mateixes competències que la Inspecció de Serveis Sanitaris de la Seguretat Social o òrgan equivalent del servei públic de salut respectiu, per emetre una alta mèdica a tots els efectes, així com per considerar que existeix recaiguda en un mateix procés, quan es produeixin les mateixes circumstàncies que recull l'últim paràgraf de l'apartat 2 de l'article anterior.
Quan l'alta l'hagi expedit l'Institut Nacional de la Seguretat Social, aquest és l'únic competent, mitjançant els seus propis inspectors mèdics, per emetre una nova baixa mèdica produïda per la mateixa patologia o una de similar en els cent vuitanta dies següents a l'alta mèdica esmentada.
Una vegada esgotat el termini de durada de tres-cents seixanta-cinc dies que s'indica a l'apartat anterior, l'Institut Nacional de la Seguretat Social, a través dels òrgans competents per avaluar, qualificar i revisar la incapacitat permanent del treballador, és l'únic competent per reconèixer la situació de pròrroga expressa amb un límit de cent vuitanta dies més, o bé per determinar la iniciació d'un expedient d'incapacitat permanent, o bé per emetre l'alta mèdica, per curació o per incompareixença injustificada als reconeixements mèdics convocats per l'Institut Nacional de la Seguretat Social.
De la mateixa manera, l'Institut Nacional de la Seguretat Social és l'únic competent per emetre una nova baixa mèdica en la situació d'incapacitat temporal produïda, per la mateixa patologia o una de similar, en els cent vuitanta dies naturals posteriors a l'alta mèdica en qüestió.
Davant de la resolució per la qual l'Institut Nacional de la Seguretat Social acordi l'alta mèdica d'acord amb el que indica el paràgraf anterior, l'interessat pot manifestar, en el termini màxim de quatre dies naturals, la seva disconformitat davant la inspecció mèdica del servei públic de salut.
Si aquesta discrepa del criteri de l'entitat gestora, té la facultat de proposar-li, en el termini màxim de set dies naturals, la reconsideració de la seva decisió, i ha d'especificar les raons i el fonament de la seva discrepància.
Si la inspecció mèdica es pronuncia per confirmar la decisió de l'entitat gestora o si no es produeix cap pronunciament en els onze dies naturals següents a la data de la resolució, l'alta mèdica en qüestió adquireix plens efectes.
Durant el període de temps transcorregut entre la data de l'alta mèdica i la data en què aquesta adquireixi plens efectes, es considera prorrogada la situació d'incapacitat temporal.
Si, en el termini màxim de set dies naturals al·ludit, la inspecció mèdica ha manifestat la seva discrepància amb la resolució de l'entitat gestora, aquesta s'ha de pronunciar expressament en els set dies naturals següents, i ha de notificar a l'interessat la resolució corresponent, que també s'ha de comunicar a la inspecció mèdica.
Si, per contra, l'entitat gestora es reafirma en la seva decisió, per a la qual cosa ha d'aportar les proves complementàries que la fonamentin, només es prorroga la situació d'incapacitat temporal fins a la data de l'última resolució.